Sennilega fer best á því að aldrei verði með fullu ljóst hver stakk upp á að nota einhvers konar latínu í merki hins nýja háskólasjúkrahúss . Það má hins vegar koma fram að háskólahlutinn , það er að segja læknadeild Háskóla Íslands með öllum námsbrautum sínum , var ekki spurð álits . Árið 1997 var skipt yfir í nýja alþjóðaskráningu sjúkdóma , ICD - 10 , þar sem annað hvort er notað landsmálið , íslenska á Íslandi , eða alþjóðalæknisfræðimálið , enska . Latína er ekki lengur alþjóðalæknisfræðimál enda er latínukunnátta flestra stúdenta úr menntaskóla nú næsta lítil og villur í notkun latínu , þegar menn reyna það , eru tíðar . Því skýtur það skökku við að setja Infirmarium academicum inn í nafngift spítalans . Á ensku er spítalinn látinn heita University Hospital og ef eitthvað erlent átti að standa nálægt merkinu , hefðu það átt að vera ensku orðin . Merkið er einnig ágætt eitt og sér án nokkurra sérstakra stafa ofan við það . Spítalar urðu ekki til fyrr en á alllangt var liðið á miðaldir og tengdust háskólum sem kennslustofnanir á 19. öld . Aðeins tiltölulega fáir spítalar í hinum eldri borgum Stóra-Bretlands ( en ekki höfuðborginni , Lundúnum ) bera heitið Infirmary . Þá er oftar en ekki um að ræða spítala sem stofnaðir voru um eða fyrir miðja 19. öldina , yfirleitt til að aðstoða þá sem minna máttu sín í þjóðfélaginu . Öll nýrri sjúkrahús í Bretlandi , hvað þá í öðrum Evrópulöndum eða vestanhafs , heita einfaldlega hospital . Að kalla hið nýja háskólasjúkrahús Infirmarium er því mjög gamaldags og ekki í takt við það sem nú er gert annars staðar . Það verður ekki betra við að hnýta við það academicum . Aðeins eitt sjúkrahús veit ég um á Norðurlöndum sem kennt er við akademíu . Það er í Uppsölum og kallast á sænsku Akademiska sjukhuset og Academic Hospital á ensku . Þar , í hinum elsta háskólabæ á Norðurlöndum , er hefð fyrir því að kenna ýmislegt fleira í bæjarlífinu við akademíuna . Í minni latnesku orðabók ( Cassel & apos ; s New Latin Dictionary , 1964 ) , er enska orðið hospital þýtt með valetudinarium , það er að segja staður þar sem mönnum batnar . Orðið infirmatio er til í orðabókinni og þýðir a weakening , a refuting , invalidating . Infirmitas er einnig til og þýðir weakness , feebleness , mental weakness , instability , fickleness . Sögnin infirmo þýðir to weaken , og sá sem er infirmus , sem einnig er til í kvenkyni og hvorugkyni , er weak , feeble , timorous . Infirmarium er ekki nefnt þar sem orð . Í latneskri orðabók Kristins Ármannssonar segir að sjúkrahús megi einnig þýða með orðinu nosocomium . Cassel segir að university skuli þýða með academia og það sé síðlatneska , en Universitas er einnig fullgilt eins og allir vita ( Universitas Islandiae ) . Ég hef að auki leitað í svotil öllum latneskum orðabókum Háskólabókasafns , enskum , norrænum , frönskum og þýskum . Í öllum orðabókum um klassíska latínu , þar með talið Oxford Latin Dictionary frá 1968 , Forcellinis Totis Latinitatis Lexicon frá 1865 ( sex bindi ) , Thesaurus Linguae Latinae frá 1943 og jafnvel í bók með það ágæta heiti Latin for the Illiterate frá 1996 , finnst þetta orð ekki . Í J.F. Niermeyers Mediae Latinitatis Lexicon frá 1976 finnst orðið infirmaria ( kvenkynsorð ) í merkingunni munkaspítali ( monastic infirmary ) í texta frá 1130 og orðið infirmitorium frá um 1170 , bæði komin úr frönskum króníkum ( infirmerie d´un monastére ) . Þá finnst í því stóra sjö binda riti Glossarium Mediae et Infimce Latinitatis eftir D.P. Carpenter ( París , 1844 ) orðið infirmatorium frá 1219 og infirmatoria frá 1345 og infirmerium er einnig nefnt í merkingunni klaustur . Loks í Revised Medieval Latin Wordlist frá 1965 er getið um hið nýja latneska heiti háskólasjúkrahússins í Reykjavík , infirmarium , og vitnað í rit frá 12. öld og frá um 1400 . Þar er infirmitorium jafngilt . Svo virðist sem nýja íslensk-latneska orðið infirmarium frá árinu 2000 , samhljóða tiltölulega sjaldséðri orðmynd frá miðöldum , geti verið búið til upp úr hinu enska infirmary , sem aftur er komið á miðöldum úr frönsku ( infirmerie ) . Með svipuðum hætti er librarium skylt library . Í Oxford English Dictionary , 2 nd Ed . , 1989 ( 20 bindi ) , er þessi uppruni enska orðsins áréttaður og orðið sagt eiga upprunalega við " the sick-quarters in a religious establishment , for the treatment of sick and wounded " en hafi á 18. öld verið " the common name for a public ( provincial ) hospital " . Ef nota ætti eignarfallsmyndina af orðinu háskóli ( academia ) með infirmaríinu , sýnist mér ennfremur rétt að skrifa academiae , sem væri þá bein þýðing á eignarfalli orðsins háskóli , eins og í " háskólasjúkrahús " . Auðvitað mætti líka tala um valetudinarium academiae eða nosocomium academiae , en ef menn vilja endilega nota infirmarium , er rétt að segja infirmarium academiae . Ef nota ætti " academicum " , yrði íslenska þýðingin á því orði væntanlega háskólalegur og ekki er talað um háskólalega sjúkrahúsið á íslensku . Latínukennari sem ég hafði samband við taldi að infirmarium academicum gæti svo sem gengið málfræðilega ( samanber civis academicus = háskólaborgari ) , en að öll orðmyndin infirmarium academicum væri " vesaldarleg " ( sbr. infirmus ) og skorti reisn . Er ekki besta og beinskeyttasta þýðingin á Infirmarium academicum " Háskólahælið " ? Á öllum þessum vandræðagangi er aðeins til ein góð og skjótvirk lausn : Taka burt orðin Infirmarium academicum sem allra fyrst úr merki spítalans ( lógóinu ) og annars staðar þar sem þau kunna að hafa verið sett og gleyma þeim ! Sjúkrahúsið á að heita Landspítali - háskólasjúkrahús og á ensku er heitið Landspítali - University Hospital . Annað ekki . Það hlýtur að vera krafa læknastéttarinnar og háskólamanna innan spítalans að nafngiftarmálum aðalsjúkrahúss landsmanna sé háttað eins og gert er annars staðar í heiminum .